THE MALTA INDEPENDENT b’ritratt tal-players Suarez u Chiellini waqt il-partita tat-Tazza tad-Dinja bejn l-Italja u l-Urugwaj, fejn ingħatat karta ħamra lil Marchisio f’nofs it-tieni parti tal-partita, waqt li l-plejer tal-Urugwaj Suarez ma tkeċċiex wara li gidem lil Chiellini. Il-ġurnal jgħid li massaġġi b’dak li sejjaħ ‘full extras’ għadhom jiġu rriklamati fuq l-Internet, tant li persuni li jagħmlu l-massaġġi qed joffru servizzi sesswali fuq siti ta’ reklamar, bis-sess offrut għal inqas minn €30. Storja oħra tgħid li ċ-chairman tal-V-18, Jason Micallef mhux jinkwieta li l-kwistjoni li għandu mal-Kap Eżekuttiv tal-PBS, Anton Attard, b’xi mod se jkollha effett fuq il-ħila tal-Fondazzjoni V18 li twassal il-messaġġ tagħha lill-pubbliku permezz tax-xandir pubbliku. IN-NAZZJON j għid li uffiċjali tad-Dwana marru biex jiċċekjaw kontejner b’sigaretti li kien taħt osservazzjoni u ġew infurmati li dan tgħabba fuq vapur “bi żball”, u telaq minn Malta mingħajr l-awtorizzazzjoni tad-Dwana.  Il-ġurnal jgħid li dan il-każ delikat fil-Port Ħieles nżamm kompletament mistur mill-awtoritajiet. F’aktar stejjer, in-Nazzjon jgħid li l-Oppożizzjoni ressqet mozzjoni għal dibattitu fil-Parlament dwar il-kriżi kostituzzjonali li żviluppat wara t-tilwima bejn l-Ombudsman u l-Ministru tal-Intern. Jgħid li jkompli jiżdiedu l-ilmenti dwar mediċini out-of-stock minn pazjenti fl-isptar Mater Dei u residenti f’San Vinċenz de Paul, kif ukoll minn pażjenti li jirċievu l-mediċini bl-iskema tal-ispiżerija tal-għażla tiegħek. Bir-rapport ikomplu fuq ġewwa, jirrapporta li wara l-Ingilterra anke l-Italja kienet eliminata mit-Tazza tad-Dinja fil-Brażil/ MALTA TODAY ukoll bir-ritratt tal-player Taljan Chiellini juri l-marka ta’ snien Luis Suarez fuq spalltu. L-istorja fuq il-paġna ta’ quddiem, tgħid li l-Awtorità tat-Turiżmu qed taħdem mingħajr bord, hekk kif iż-żmien tal-membri ta’ qabel skada x-xahar li għadda. Il-bord il-ġdid mistenni jitwaqqaf iżda skont il-lukandiera, is-settur jeħtieġ viżjoni ġdida. Rapport ieħor jgħid li l-Gvern Malti se jappoġġja lill-Italja fit-thedida li twaqqaf l-operazzjoni Mare Nostrum jekk l-Unjoni Ewropea tfalli milli tassumi d-dmir tagħha li tikkontrolla l-immigrazzjoni. Anke l-ġurnal THE TIMES OF MALTA bir-ritratt ta’ Suarez u Chiellini waqt il-partita tat-Tazza tad-Dinja bejn l-Italja u l-Urugwaj. Il-ġurnal jgħid li d-dilettanti tal-football fil-Marsa kienu xxukkjati lbieraħ bil-mewt tal-plejer Niġerjan Basil Chibueze, fl-età ta’ 24 sena. Rapport ieħor jgħid li l-istaġun tal-insib għall-isponsun mistenni jiftaħ fil-ħarifa bejn l-20 t’Ottubru u l-31 ta’ Diċembru, skont it-tender għall-istudju tal-isponsuni li jimmigraw minn post għall-ieħor mill-Ministeru tal-Ambjent. L-ORIZZONT tgħid li wara li t-Tnejn filgħodu kien ikonfermat li l-GWU tgawdi l-appoġġ tal-maġġoranza assoluta tal-ħaddiema fil-Bank of Valletta, ilbieraħ s-Segretarju Ġenerali tal-union, Tony Zarb sostna li l-bank għandu jiddiskuti l-ftehim kollettiv tal-ħaddiema mal-GWU. Bit-titlu ‘Eluf li nħarqu’, il-ġurnal jgħid li s-siġar tal-€5,000-il waħda li tħawlu fil-venda tal-karozzi tal-linja fil-Belt qed ikomplu jmutu. l-orizzont tgħid li mhux magħruf jekk dawn hux se jinqalgħu kif ġralhom siġar oħrajn fl-istess post.